ھەنگامۍ کرڎەیۍ پەی ئاۋەڎانکەرڎەو ناوچەو ھۆرامانی و ئەۋەگېڵنای زۋانی ھۆرامی پەی بوارو وەنەی و ڕاۋەبەریی، جە نۋیستەی ئاکۊ مارانی-ن و چنڎ بەشێن و هەر جارەو بەشێوش وەڵاومکریۆنەوە.
ئاۋەدانکەرڎەی ھۆرامانی
ئاۋەدانکەرڎەی ناوچەو ھۆرامانی بەتایبەت ھۆرامانو بەشۊ ئێراقی، کە ۋیس و نۊ (29) ساڵۍ دماو تەمامیاو جەنگو ئێران-ئێراقی و ۋیس و شش (26) ساڵۍ دماو دلېنەبەرڎەو داگیرکەریی دۆڵەتو ئێراقی، ھەڵای ۋیران مەنەن و ئا دەگا و یانۍ کە ئاۋەڎانۍ کریێنێ، بەس بە کۊششو خەڵکی وېش بېیەن و فەرمانداریی ھەرېمو کورڎستانی نەک ھەر دەگاکېش ئاۋەدانۍ نەکەرڎېنێ، بەڵکو ئا بۇجەیچە کە چە لایەنو ڕېکۋزیا کۊمەککەرە جەھانییەکاۋە پەی ئاۋەڎانکەرڎەو دەگاکا ھۆرامانو بەشۊ ئێراقی (ھەرېمی) تەرخان کریابۍ، وریا و دزیا و دیزەبەدەرخونە کەریا.
فرە بەداخۆ، ئاۋەڎانکەرڎېۋ کە لایەنو خەڵکیۆ یان پارتییە دەسەڵاتدارەکاۋە پەی بە پارتیی-کەرڎەی [بە حزبیی-کەرڎەی] خەڵکو ھۆرامانی کریان، خراپتەر چە ۋیران مەنەی، تەلارسازیی ھۆرامانیش دلېنەبەرڎەن و زېیاتەر درېژەدای بېیەن بە ڕامیاریی و نەخشەو دۆڵەتە داگیرکەرەکا و دەسەڵاتدارەکۍ ھەرېمو کورڎستانی ھەر پېسەو داگیرکەرا ھیچ گرنگیېۋشا بە ژیۋارو [ژینگە|محیط زیست] ھۆرامانی، بە تەلارسازیی گونجېیا چنی سرۇشتو ھۆرامانی، بە کەلەپۇرو خەڵکو ھۆرامانی نەڎان و مېیانو تەلارسازی ھۆرامانی، کە ناوچېۋی ۋەرۋاۋی و کویسانیی ھەن و تەلارسازیی عەرەبستانی سعودی، کە ناوچېۋی گەرمەسېری بیابانی ھەن، جېیاوازی نەمەنەن.
ھەر پاسە باخداریی  ھۆرامانی کە نیشانەو دەسڕەنگینیی ھۆرامەکا ھەن، بېیەن بە قوربانی وېپەرسی و تەمەڵیی دەسەڵاتدارا و بە بۊنەو ڕاسازی پەی ئۆتومەبیلی، باخەکۍ ۋېرانۍ و بېبەرۍ کریێنۍ و ئا ڕێ کە دۆڵەتو ئێراقی پەی خزمەتو جەنگی و پەنەۋازیی سەربازیی درۊسۍ کەرڎېبېنۍ و ببېبېنۍ بە مەڵامەتو ۋېران بېیەو باخەکا ناوچەو ھۆرامانی، کەچی فەرمانداریی ھەرېمو کورڎستانی و ھۆرامییە دەسەڵاتدارەکۍ جېیاتی کۊرۆکەرڎەی ئا ڕا سەربازییا و ئەرەنیایۆ باخەکا، ڕاکېشا پانتەرۍ کەرڎۍ و ئاڼەی تەر باخۍ ھۆرامانیشا ۋېرانۍ کەرڎۍ و باخدارییشا دلېنەبەرڎ و مدرامانو باخدارەکاشا سەرکوتکەرڎ و ھامکات ھەرچی شەخەڵو سێرانکەرە شارییەکا بۍ، ئاۋردشا ھۆرامان، کە ئا جۊرە گەشتیارییە ھیچ کەڵک و قازانجېۋش پەی خەڵکو دەگاکا ھۆرامانی و بەتایبەت پەی باخدارەکا نەبۍ و نېیا، چۇنکە تۊزە و دۇکەڵو ئۆتومەبیلا ھەم بۊ بە مەڵامەتو بارگاۋی نەبېیەی ھۆرەکا و نەۋارای، ھەم بۊ بە مەڵامەتو نەپەروەریای ھەڕاڵەو درەختا و ھەم پیس بېیەی ژیۋاری و ئاۋۊ دەرەکا و چەمەکا و پا جۊرە سەرەنجام نەبېیەی بەرھەرمی و نەمەنەی کەڵک و قازانجو باخەکا پەی باخەۋانەکا ھۆرامانی.
وەنەرۍ بەڕێزی،  پەی ئەژناسای پیتە تایبەتە ھۆرامییەکا دلۍ ئی نۋیستەیە، سەرو لینکو پیتەکا کلیک کەردۍ:
- ﯗ = وو: مۇ
لینکو گرڎو پیتەکا ئەلفابێتی ھۆرامی 
نۋیستەی: ئاکۊ مارانی/ ئەڵمانیا
